./data/phi0474/phi005/phi0474.phi005.perseus-lat2.xml
M. Tullius Cicero
sacrarium Cereris est apud Catinensis eadem religione qua Romae, qua in ceteris locis, qua prope in toto orbe terrarum  in eo sacrario intimo signum fuit Cereris perantiquum, quod viri non modo cuius modi esset sed ne esse quidem sciebant; aditus enim in id sacrarium non est viris; sacra per mulieres ac virgines confici solent  hoc signum noctu clam istius servi ex illo religiosissimo atque antiquissimo loco sustulerunt   postridie sacerdotes Cereris atque illius fani antistitae, maiores natu, probatae ac nobiles mulieres, rem ad magistratus suos deferunt  omnibus acerbum, indignum, luctuosum denique videbatur